Jann Sjursen (KRF), 1999-11-25:
Jeg vil gerne takke indenrigsministeren for besvarelsen af forespørgslen her i dag.
Hvis jeg skal sammenfatte hovedindtrykket af ministerens tale, så er det vel det, at her går det godt, regeringen har taget en række initiativer, som stort set har været til det bedre for vores flygtninge.
Jeg vil godt sige på vegne af forespørgerne her i dag, at det er vi bestemt ikke enige i, og vi er heller ikke enige i, at man bare løbende skal følge udviklingen, og så må man på et eller andet tidspunkt se, om der er behov for ændringer, for vi mener rent faktisk, at der er behov for ændringer i udlændingelovgivningen.
Den første har regeringen så valgt at tage med nu her forleden dag, nemlig justeringen af introduktionsydelsen.
Men der er jo mange andre sager, der trænger sig på, som også nogle af de humanitære organisationer har peget på her for nylig i deres hvidbog.
Lad mig her igen nævne, at frihedsberøvelse af asylansøgere er et af de spørgsmål, som jeg synes Danmark har indtaget en dårlig holdning, en uværdig holdning til ved behandling af dem, der kommer til vort land.
Jeg har også nævnt madpakkeordningen i en foregående debat, som jeg også mener er uværdig for en række af vores flygtninge, både dem, der er på selve madpakkeordningen, og så sandelig også de flygtninge i centrene i øvrigt, som oplever den frustration, den ordning i sig selv giver.
Ministeren var inde på, at vi må sikre, at familiesammenføringsreglerne ikke misbruges, og det er jeg da sådan set i udgangspunktet enig i.
Vi skal da have nogle regler, som på den ene side sikrer, at herboende flygtninge, som har fået opholdstilladelse, kan blive sammenført med deres familie, men at de ikke bliver misbrugt.
Men når der så, som vi også har drøfter her i dag, er eksempler på, at der rent faktisk er nogle, som kommer i klemme på grund af de regler, vi har - Thyborøn-sagen for nævne en - ja, så er der da også anledning til at se netop på det aspekt, sådan som jeg ser det.
Enhedslisten, SF og Kristeligt Folkeparti er ikke enige på hele området vedrørende udlændingelovgivningen, men vi er enige om, at det er på tide, vi får set på udlændingelovgivningen i en sammenhæng, også for at se de ændringer, der er sket - ikke bare siden 1993, som der har været 14 af, men også siden 1983, hvor der altså har været hele 20 ændringer i selve udlændingeloven - i en sammenhæng og også vurdere, om nogle af de opstramninger, som rent faktisk er foretaget, alligevel ikke bør blødes op, fordi de rent faktisk virker mod hensigten.
Derfor vil vi meget gerne, at der bliver nedsat en udlændingekommission, som kan se på tingene i en sammenhæng, og som også kan komme med forslag til både forenklinger af love, regler og af den administrative praksis, men gøre det i en sammenhæng.
Det andet, som jeg gerne vil pege på her efterfølgende, er, at der også er nogle konkrete problemer specielt i hjemsendelsessager.
Det er klart, at asylansøgere, der ikke har asyl behov, skal hjemsendes, men der er jo altså også eksempler på flygtninge, som er blevet hjemsendt, men som åbenbart er blevet hjemsendt uden at have sikrede forhold.
Jeg tænker på de flygtninge, som forsvinder, når de er blevet sendt hjem, og på de flygtninge, som rent faktisk bliver forfulgt.
Jeg kan nævne det konkrete eksempel, som har været oppe i den seneste uge med iranske flygtninge, som skulle have været hjemsendt.
Det er forhold, som er helt uacceptable for forespørgerne at se, det er forhold, som i virkeligheden må undersøges.
Derfor vil jeg på vegne af SF, Enhedslisten og Kristeligt Folkeparti fremsætte følgende: Forslag til vedtagelse
»Folketinget hilser med tilfredshed regeringens beslutning om at hæve introduktionsydelsen til udlændinge under integrationsloven.